b"\n_START_ARTICLE_\nLeandro Fern\xc3\xa1ndez de Morat\xc3\xadn\n_START_SECTION_\nBiografia\n_START_PARAGRAPH_\nNascut a Madrid el 10 de mar\xc3\xa7 de 1760. Quant tenia quatre anys, la seva \xc3\xa0via va morir, la qual cosa li va amargar el car\xc3\xa0cter i el va fer tornar asocial i molt t\xc3\xadmid. No va cursar estudis universitaris, i va comen\xc3\xa7ar a treballar com oficial en una joieria. Als vint anys es va enamorar de Sabina Conti, una noia de quinze, a la qual van obligar a casar-se per conveni\xc3\xa8ncia amb un oncle que li doblava l'edat. Aquesta experi\xc3\xa8ncia va obsessionar Morat\xc3\xadn, el qual la recrea diverses vegades en la seva obra. _NEWLINE_Leandro Fern\xc3\xa1ndez de Morat\xc3\xadn va ser un home de teatre en el sentit ampli de la paraula. A la seva condici\xc3\xb3 d'autor teatral cal afegir-li molts altres aspectes menys coneguts, per\xc3\xb2 que van ser tan importants per a ell i que li van ocupar de vegades m\xc3\xa9s temps, esfor\xc3\xa7 i dedicaci\xc3\xb3 que les seves pr\xc3\xb2pies obres. Morat\xc3\xadn va ser un dels fundadors de la historiografia teatral espanyola. Els seus Or\xc3\xadgenes del teatro espa\xc3\xb1ol, obra que va deixar in\xc3\xa8dita i que va ser publicada en 1830-1831 per la Reial Acad\xc3\xa8mia de la Hist\xc3\xb2ria, \xc3\xa9s un dels primers estudis seriosos i documentats del teatre espanyol anterior a Lope de Vega._NEWLINE_Tamb\xc3\xa9 \xc3\xa9s molt interessant la \xc2\xabDissertaci\xc3\xb3\xc2\xbb que va incloure com a pr\xc3\xb2leg a l'edici\xc3\xb3 de les seves obres el 1825, en la qual resumeix, de manera magistral, tot el que va succeir en el teatre espanyol durant el segle XVIII. Morat\xc3\xadn tamb\xc3\xa9 va ser un impulsor actiu de la reforma teatral del seu temps. Relacionat amb els cercles del poder que estaven interessats en aquesta reforma i hereu de les idees del seu pare, no va deixar de promoure una renovaci\xc3\xb3 de tota l'estructura teatral vigent a l'Espanya de la seva \xc3\xa8poca. La com\xc3\xa8dia nova \xc3\xa9s un dels fites d'aquesta campanya de reforma empresa pels intel\xc2\xb7lectuals que es movien al voltant del govern des de l'\xc3\xa8poca del comte d'Aranda._NEWLINE_Una de les seves famoses obres teatrals El s\xc3\xad de las ni\xc3\xb1as, s'estrena a Madrid el gener del 1806 per la companyia d'Eusebio Ribera sent l'int\xc3\xa8rpret principal Maria Ribera (1765-1821)."